กองอินฟราสตรักเจอร์ทันไตรมาส4
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

กลต.ชงเกณฑ์เข้าบอร์ดต.ค.นี้ ให้ความรู้ผู้ลงทุนหลังคลอด
โพสต์ทูเดย์ — ก.ล.ต.เตรียมนำเกณฑ์กองทุนอินฟราสตรักเจอร์เสนอบอร์ดพิจารณาเดือน ต.ค.นี้ คาดเกณฑ์เรียบร้อยทันไตรมาส 4
นายประเวช องอาจสิทธิกุลผู้ช่วยเลขาธิการอาวุโส สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า จะสามารถนำร่างกฎเกณฑ์เกี่ยวกับการจัดตั้งกองทุนรวมโครงสร้างพื้นฐาน (อินฟราสตรักเจอร์ฟันด์) เสนอคณะกรรมการ ก.ล.ต.พิจารณาภายในเดือน ต.ค. 2553 นี้ 
หลังจากนั้นอาจมีกฎเกณฑ์ปลีกย่อยทยอยออกมาเพิ่มเติม ก็จะนำเข้าสู่การพิจารณาคณะกรรมการตลาดทุนอีกครั้ง คาดว่าจะเป็นเดือน ต.ค.นี้เช่นกัน หลังจากผ่านบอร์ด2 คณะนี้แล้ว ก็จะออกเป็นร่างประกาศ ซึ่งเป็นกรอบการจัดตั้งกองทุนแบบกว้างๆ คาดว่าทั้งหมดจะเสร็จทันภายในไตรมาส 4 ปีนี้อย่างแน่นอน
“กรอบกว้างๆ ที่จะออกมาอาจมีหลักเกณฑ์ปลีกย่อยเพิ่มเติม แต่ไม่น่าจะเปลี่ยนแปลงไปจากหลักเกณฑ์เดิมที่เคยหารือกับหน่วยงานที่เกี่ยวข้องไป และยังมีความเป็นไปได้ว่าอาจมีความยืดหยุ่นมากกว่าเดิม และหลังจากที่ออกร่างประกาศแล้ว ผู้ประกอบการและบริษัทหลักทรัพย์จัดการกองทุน (บลจ.) สามารถเดินหน้าออกกองทุนได้” นายประเวช กล่าว
ทั้งนี้ ก่อนหน้านี้นายประเวชระบุว่า หลักเกณฑ์เบื้องต้นจะใกล้เคียงกับกองทุนรวมอสังหาริมทรัพย์ โดยเปิดให้นักลงทุนต่างชาติเข้ามาซื้อหน่วยลงทุนได้ไม่เกิน 50% และจะกำหนดสัดส่วนการลงทุนของนักลงทุนสถาบันและนักลงทุนทั่วไปด้วย แต่จะแตกต่างกันในส่วนของสินทรัพย์อ้างอิง ซึ่งกองทุนรวมอสังหาริมทรัพย์จะต้องนำสินทรัพย์ที่สร้างเสร็จแล้วเท่านั้นมาเป็นสินทรัพย์อ้างอิง 
ขณะที่กองทุนอินฟราสตรักเจอร์อาจนำสินทรัพย์ในโครงการที่ยังสร้างไม่เสร็จ (Greenfield Project) และโครงการที่สร้างเสร็จแล้ว (Brownfield Project) รวมกันได้ โดยจะกำหนดสัดส่วนของทั้งสองส่วนต่อไป
อย่างไรก็ตาม ขณะนี้มี 3หน่วยงานที่สนใจจะออกกองทุนดังกล่าว ประกอบด้วยการทางพิเศษแห่งประเทศไทย การประปา และหน่วยงานของการไฟฟ้า
นายประเวช กล่าวว่า หลังจากกฎเกณฑ์ออกมาแล้ว ขั้นตอนต่อไปจะให้ความรู้ผู้ลงทุนเกี่ยวกับการลงทุนในกองทุนอินฟราสตรักเจอร์ เพราะกองทุนนี้เป็นการลงทุนระยะยาวที่ให้ผลตอบแทนสม่ำเสมอ แต่ก็มีความเสี่ยง ขณะเดียวกันกองทุนเป็นสินค้าใหม่ ดังนั้นทั้งผู้ประกอบการที่จะเอาโครงการมาจัดตั้งกองทุน และตัว บลจ.ที่จะเป็นผู้บริหารก็จะต้องเข้าใจกฎเกณฑ์ที่ ก.ล.ต.ประกาศออกมาให้ตรงกัน